ตลาดทุนไทย ยังคงมีสภาพคล่องสูงสุดในอาเซียน ท่ามกลางความเสี่ยงของเศรษฐกิจโลก โดยได้รับปัจจัยสนับสนุนจากการเปิดประเทศ
นายศรพล ตุลยะเสถียร รองผู้จัดการ ตลาดหลักทรัพย์แห่งประเทศไทย เปิดเผยว่า ในปี 2565 มีเงินลงทุนเคลื่อนย้ายมายังตลาดหุ้นอาเซียน โดยเฉพาะตลาดหุ้นไทยค่อนข้างมาก จากเศรษฐกิจไทยที่ยังฟื้นตัวดีต่อเนื่อง ประกอบกับข่าวดีที่ประเทศ ต่างๆ ทยอยเปิดประเทศ โดยนักวิเคราะห์ได้คาดการณ์ว่าปริมาณนักท่องเที่ยวต่างชาติที่เดินทางเข้าประเทศไทยจะค่อยๆ เพิ่มขึ้น และกลับไปสู่ระดับช่วงก่อน COVID-19 ขณะที่เงินบาทมีแนวโน้มแข็งค่า โดยผู้ลงทุนต่างชาติซื้อสุทธิรวมทั้งปีอยู่ที่ 196,886 ล้านบาท ซึ่งเป็นระดับสูงที่สุด ตั้งแต่มีการเผยแพร่ข้อมูลในปี 2535สำหรับภาพรวมภาวะตลาดหลักทรัพย์ไทย ณ สิ้นเดือนธันวาคม 2565 SET Index ปิดที่ 1,668.66 จุด ปรับเพิ่มขึ้น 2.0% จากเดือนก่อนหน้า โดยปรับเพิ่มขึ้นมากกว่าค่าเฉลี่ยดัชนีตลาดหลักทรัพย์อื่นในภูมิภาค และเมื่อเทียบกับสิ้นปี 2564 SET Index ปรับเพิ่มขึ้นอยู่ที่ 0.7% ซึ่งได้แรงหนุนจากอุตสาหกรรมที่ได้รับอานิสงส์จากการกลับมาเปิดเมือง โดยในปี 2565 ตลาดหลักทรัพย์ไทย ยังคงเป็นตลาดที่มีสภาพคล่องสูงสุดในอาเซียน มูลค่าการซื้อขายเฉลี่ยต่อวันอยู่ที่ 76,773 ล้านบาท